kardosdrur/scandi-wiki huggingface dataset:
Daniel Cohn-Bendit

Daniel Marc Cohn-Bendit (født 4. april 1945 i Montauban, Tarn-et-Garonne, Frankrig) er en tysk politiker, der frem til sommeren 2014 var medlem af Europa-Parlamentet for Bündnis 90/Die Grünen og den ene af to præsidenter for den grønne gruppe, European Greens–European Free Alliance. 

Under studenteroprøret i Paris i maj 1968 var han en af studenterlederne, og blev i samtiden kendt som Dany le Rouge (fransk: 'Danny den røde'), dels på grund af sin politiske linje, dels på grund af sin hårfarve.

Cohn-Bendit er søn af en tysk far og en fransk mor. Han var uden statsborgerskab indtil han blev 18, hvor han blev vesttysk statsborger for at slippe for fransk værnepligt. Senere, i 1965, vendte han dog tilbage til Frankrig for at studere sociologi ved Nanterre-universitetet. Han begyndte sit politiske engagement i Fédération Anarchiste, som han forlod i 1967 sammen med Groupe anarchiste de Nanterre. Han kom derefter med i Noir et Rouge. I det franske majoprør blev han en af frontfigurerne, hvilket førte til, at han blev udvist af Frankrig og nægtet indrejse til 1978. I disse år levede han i Tyskland. 

Han brød med anarkismen i 1981 og erklærede sin støtte til komikeren Coluche, der stillede op til det franske præsidentvalg. Hans opgivelse af revolutionen kom i 1986 til udtryk i bogen Nous l'avons tant aimé, la Révolution. Også som grøn politiker i Tyskland vakte han opsigt ved at gøre op med den pacifistiske holdning, han hidtil havde haft. Således støttede Daniel Cohn-Bendit bombningerne i Kosovo. 

I 2004 blev han medlem af Europa-Parlamentet, og er i dag tilhænger af en føderal europæisk stat. I dag bor han i Frankfurt am Main.

Eksterne henvisninger 

 Daniel Cohn-Bendits hjemmeside 

Anarkister
Politikere fra Bündnis 90/Die Grünen
Medlemmer af Europa-Parlamentet fra Tyskland
Politikere fra Frankrig
Benno Ohnesorg

Benno Ohnesorg (født 15. oktober 1940 i Hannover, død 2. juni 1967 i Vestberlin) var en tysk student, der blev skudt af politimanden Karl-Heinz Kurras i forbindelse med studenteroprørene i Vestberlin i 1967. Ohnesorg deltog i en demonstration foran Deutsche Oper mod den iranske shah Mohammad Reza Pahlavis besøg. Demonstrationen, der var arrangeret af det socialistiske studenterforbund, var Ohnesorgs første.

Det har senere vist sig, at drabsmanden Karl-Heinz Kurras var agent for DDR's hemmelige politi Stasi og medlem af det østtyske kommunistparti.

Ohnesorg læste romanistik og germanistik, var pacifist og medlem af en protestantisk studentermenighed. Han var gift, og hans kone var gravid, da han døde.

Mordet på Ohnesorg medførte en radikalisering af den daværende vesttyske studenterbevægelse, og 2. juni-bevægelsen blev opkaldt efter hans dødsdag. I dag er der rejst et mindesmærke ved Deutsche Oper Berlin, ligesom en bro over Ihme i Hannover er opkaldt efter Ohnesorg.

Fodnoter 

Personer i Tysklands historie
Personer fra Hannover
Klorin

Klorin er et kemikalieprodukt til husholdningsbrug, der markedsføres af Colgate-Palmolive. Navnet "Klorin" er et registreret varemærke. På markedet findes en række tilsvarende produkter med samme egenskaber markedsført under andre navne, herunder butikskæders egne private label-produkter.

Klorin består af en opløsning af natriumhypoklorit (NaClO) i vand. På grund af denne ingrediens er Klorin basisk og frigør klor. Klorin anvendes til rengøring, desinfektion og blegning. 

I 2000 frarådede Miljøstyrelsen, at man anvender Klorin og lignende produkter i private husstande, fordi klor skader vandmiljøet og der i private hjem ikke er brug for fuldstændig desinfektion. De anfører, at der findes andre lige så praktisk effektive og mindre miljøskadende midler til brug i private husholdninger. I stedet for at anvende klorholdige produkter anbefaler de, at man anvender miljømærkede rengøringsmidler til rengøring og brintoverilte eller natriumpercarbonat til blegning.

Referencer 

Rengøringsmidler
Opløsningsmidler
Desinfektionsmidler
David Levy

David Levy (på hebraisk דוד לוי), (født 21. december 1937 i Rabat, Marokko) er en israelsk politiker, der i tre omgange, fra 1990 og 1992, fra 1996 til 1998 og fra 1999 til 2000 var sit lands udenrigsminister. 

Levy blev født i Marokkos hovedstad Rabat, men flyttede i 1957 til Israel. I 1969 blev han valgt til det israelske parlament Knesset, hvor han repræsenterede det konservative Likud-parti. Han var parlamentsmedlem helt frem til år 2006. I tre omgange var han sit lands udenrigsminister, og var en overgang også vice-premierminister.

Eksterne henvisninger 

 Fra Knessets hjemmeside 

Politikere fra Israel
Spandauer

En spandauer er et luftigt stykke wienerbrød med borgmestermasse indeni, hakkede hasselnødder og creme eller syltetøj på toppen og glasur rundt om. Det spises typisk til morgenmad, men spises også tit til eftermiddagskaffe.

Navnet refererer til bydelen Spandau i Berlin. I denne bydel lå i årene 1876-1987 et berømt/berygtet fængsel med samme navn. Spandauerens "volde" laves som fire tårne i dejen, ligesom fængslets tårne, og bag disse "volde" er cremen hhv. syltetøjet derved spærret inde .

Kilder

Wienerbrød
Danske kager
Porsgrunn/Skien

Porsgrunn/Skien er et byområde i Vestfold og Telemark fylke i Norge, der pr. 4. november 2019 totalt havde 93.255 indbyggere fordelt i kommunerne Skien, Porsgrunn og Bamble. Byområdet omtales også som en dobbeltby eller flerkerneby, fordi de to byer Skien og Porsgrunn er vokset sammen. Byerne Brevik i Porsgrunn kommune og Langesund og Stathelle i Bamble kommune udgør også en del af Porsgrunn/Skien, som altså består af to store og tre mindre byer. 

Dobbeltbyen Porsgrunn/Skien udgør den centrale del af Grenlandsregionen.

Referencer 

Byer i Vestfold og Telemark
Skien
Alfred Hrdlicka

Alfred Hrdlicka (født 27. februar 1928 i Wien, død 5. december 2009) var en østrigsk billedhugger, tegner, maler og grafiker. Han var blandt andet kendt for at have udført Monumentet mod krig og fascisme, der er rejst på Albertinaplatz i Wien til minde om Anschluss.

Hrdlicka, der oprindeligt var uddannet tandlæge, læste malerkunst ved Akademie der bildenden Künste Wien under Albert Paris Gütersloh og senere skulpturkunst under Fritz Wotruba. I 2008 udstillede han i Wiens katolske domkirke, Stephansdom, og fik kritik for et religiøst værk med et homoerotisk tema.

Eksterne henvisninger

Kilder 

Personer fra Østrig
Moses Hess

Moses Hess (født 21. juni 1812 i Bonn, død 6. april 1875) var en tysk-jødisk filosof, der var en pioner indenfor såvel den socialistiske som den zionistiske teoridannelse.

Han læste filosofi ved Rheinische Friedrich-Wilhelms-Universität Bonn, men afsluttede dog aldrig studiet. Han var ven med både Karl Marx og Friedrich Engels, og anses for at være den, der 'omvendte' sidstnævnte politisk.

Filosoffer fra Tyskland
Samuel P. Heintzelman

Samuel Peter Heintzelman (30. september 1805 – 1. maj 1880) var en amerikansk general. Han deltog i Seminolekrigene, den Mexicansk-amerikanske krig og den amerikanske borgerkrig, hvor han ledede et armekorps.

Biografi 
Heintzelman blev født i Manheim, Pennsylvania som søn af Peter og Ann Elizabeth Grubb Heintzelman. Han fik eksamen fra West Point i 1826, og fik rang af midlertidig sekondløjtnant i 3. U.S. Infantry.

I 1859 var han under den Første Cortina krig den hovedansvarlige for at Juan Cortinas styrker led nederlag.

Ved borgerkrigens udbrud blev Heintzelman oberst for 17. Pennsylvania infanteriregiment, og blev snart forfremmet til at lede en divisin i Army of Northeastern Virginia. Han blev såret i det Første slag ved Bulle Run, men var snart rask igen og vendte tilbage til sine pligter.

Heintzelman var den øverste ansvarlige for 2. Michigan infanteri regiment, som foretog et raid, ransagning og ødelæggelse af Pohick Church i Lorton, Virginia den 12. november 1861. Den historiske kirke var blevet bygget i 1769 af bl.a. George Washington, George Mason og George William Fairfax, og var blevet restaureret efter Krigen i 1812 af præsidenterne Martin Van Buren og John Quincy Adams foruden Francis Scott Key med flere. Ransagningen betød tab af en stor mængde uerstattelige kulturgenstande.

Han ledede 3. korps i Army of the Potomac under Peninsula kampagnen og ved Andet slag ved Bull Run. Han blev forfremmet til midlertidig brigadegeneral i den regulære hær og generalmajor i den frivillige. Efter at han mistede sin post i slutningen af 1862 fik han senere kommandoen over 22. Korps, der deltog i forsvaret af Washington DC, hvor han blev i resten af krigen som kommandant for det nordlige militærdistrikt.

Heintzelman gik på pension i 1869 som generalmajor i den stående hær. Han døde i Washington, D.C., og ligger begravet på Forest Lawn Cemetery, Buffalo, New York.

Referencer 
 Eicher, John H., and Eicher, David J., Civil War High Commands, Stanford University Press, 2001, .
 Pohick Church history

Personer fra New York
Personer i den amerikanske borgerkrig
Militærfolk fra USA
Lurmærke

Lurmærket er et varemærke for dansk producerede landbrugsvarer. Den 23. oktober 1901 blev lurmærket registreret som varemærke med de fire sammenslyngede lurer og den påtrykte tekst, "Danish Butter". Mærkningen blev indført på privat initiativ, da Danske Mejeriers Smørmærkeforening besluttede, at eksport af smør skulle ske under et fælles mærke og med en fælles kvalitet. Siden 1901 var dansk smør derfor underlagt kontrol, og hvis et mejeri ikke levede op til kvalitetskravene, kunne smørret ikke sælges under lurpaknavnet.

Ordningen havde så megen succes, at der blev vedtaget en lov, som trådte i kraft den 30. marts 1906, og som pålagde danske mejerier at lurmærke alt smør til eksport. Dermed blev det lurmærket indbegrebet af statskontrolleret kvalitet. I de følgende årtier spillede mærket, der også blev brugt på dansk bacon til eksport, en betydelig rolle for den danske fødevareeksport til især Storbritannien.

Efter at lurmærket var blevet lovreguleret i 1906, blev bestemmelserne fem år senere fulgt op med mere præcise krav til producenterne. Nu kunne mælk, fløde og smør eksporteres under lurmærket, men kun hvis det havde været pasteuriseret og dermed var renset for bakterier. Denne bestemmelse bevirkede, at lurmærket blev opfattet både som et løfte om ensartet, høj kvalitet og som en garanti for sygdomsfri fødevarer. Hermed havde mejerierne og staten skabt det, man i dag ville kalde et succesrigt ”brand”.

I 1988 kritiserede EF-Kommissionen ordningen for at være en handelshindring i strid med Rom-traktaten, idet der var tale om et statsligt kvalitetsmærke forbeholdt produkter lavet af danske råvarer. På den baggrund blev administrationen af lurmærket i 1991 overdraget fra Landbrugsministeriet til de Danske Mejeriers Fællesorganisation, det nuværende Mejeriforeningen. Kommissionen vurdede dog, at dette tiltag var tilstrækkeligt, så i 1997 blev alle rettigheder til lurmærket overdraget til Mejeriforeningen. I 2012 blev rettighederne solgt videre til Arla Foods for 150 mio. kr., hvilket pt. afventer fødevareministerens godkendelse.

En moderniseret version af lurmærket kan fortsat set på dansk lurpak-smør.

Kilder 
 Morten Mikkelsen: En ægte lurmærket succes, Kristeligt Dagblad den 27.3.2006.
 Claus Bjørn, Da lurmærket blev til i:Andelsbladet – Årgang. 102, nr. 20 (2001). – S. 432-434

Eksterne henvisninger 
 Lurpaks officielle hjemmeside

Landbohistorie
Mejeriprodukter
Varemærker
Stathelle

Stathelle er en by i Bamble kommune i Vestfold og Telemark fylke i Norge. Byen har omkring 8.000 indbyggere, og ligger på vestsiden stedet hvor Langesundsfjorden, Frierfjorden og Eidangerfjorden mødes og er den øvre del af Langesundshalvøen. Byen var tidligere et ladested under Skien , og selvstændig kommune indtil 1964 da den blev en del af Bamble kommune. Via Breviksbroen (riksvei 354, tidl. E18) og Grenlandsbroen (E18) har Stathelle forbindelse med Porsgrunn kommmune. Stathelle regnes af Statistisk Sentralbyrå som en del af den store flerkerneby i Grenland, som de kalder Porsgrunn/Skien. Det bor godt 105.000 mennesker i Grenland. Stathelle ligger ca. 160 km sydvest for Oslo.

«Gamle Stathelle» er et pittoresk område med trange gader. Brotorvet Shoppingsenter er et moderne indkøbscenter i byens centrum. På Rugtvedt på den anden side af Høgenheifjellet er der et stenaldermonument.

Skoler 
På Grasmyr udenfor Stathelle ligger Bamble videregående skole og Grasmyr ungdomsskole. Et andet uddannelsessted er Gjermundsholmen (Croftholmen) i nedre Stathelle, hvor Croftholmen videregående skole for værkstedsfag holder til. Bamble hovedbibliotek ligger også i Stathelle.

Byer i Vestfold og Telemark
Bamble
WrestleMania VII

WrestleMania VII var den syvende udgave af pay-per-view-showet WrestleMania produceret af World Wrestling Federation (WWF). Det fandt sted 24. marts 1991 fra Los Angeles Memorial Sports Arena i Los Angeles, Californien. 

Showets main event var en VM-titelkamp mellem Sgt. Slaughter og Hulk Hogan. Showets tema var særligt domineret af patriotisme pga. VM-titelkampen, hvor den amerikanske helt Hulk Hogan skulle prøve at vinde titlen fra den irakiske sympatisør Sgt. Slaughter. Derfor hang der amerikanske flag overalt i arenaen, og selve ringen var også klædt i røde, hvide og blå farver. WrestleMania VII huskes også for det følelsesladede øjeblik, hvor Randy Savage og Miss Elizabeth blev genforenet efter flere år fra hinanden. Det skete efter en retirement match mellem Randy Savage og Ultimate Warrior. De to wrestlere mødtes, fordi Savage havde kostet ham VM-titlen i en kamp mod Sgt. Slaughter ved WWF's Royal Rumble i januar 1991. 

WrestleMania VII var også den første udgave af WrestleMania, hvor The Undertaker deltog. Han besejrede Jimmy Snuka. The Undertaker har ikke tabt nogen kampe overhovedet ved WrestleMania siden, og han vandt sin seneste ved WrestleMania XXVI i 2010, hvor han besejrede Shawn Michaels for andet år i træk. Sejren over Snuka var således The Undertakers første af indtil videre 18 sejre i træk i WrestleMania-sammenhæng.

Resultater 

 The Rockers (Shawn Michaels og Marty Jannetty) besejrede Barbarian og Haku (med Bobby Heenan)
 Texas Tornado besejrede Dino Bravo (med Jimmy Hart)
 British Bulldog besejrede Warlord (med Slick)
 WWF World Tag Team Championship: Nasty Boys (Jerry Sags og Brian Knobbs) (med Jimmy Hart) besejrede The Hart Foundation (Bret Hart og Jim Neidhart)
 Nasty Boys vandt dermed VM-bælterne.
 Jake Roberts besejrede Rick Martel
 The Undertaker (med Paul Bearer) besejrede Jimmy Snuka
 Ultimate Warrior besejrede Randy Savage (med Sensational Queen Sherri) i en retirement match
 Randy Savage var dermed tvunget til at indstille karrieren. Han vendte dog tilbage til wrestlingringen allerede året efter.
 Efter kampen blev Savage angrebet af sin manager Queen Sherri. Det blev dog for meget for Savages tidligere manager og ekskone Miss Elizabeth, og hun løb derfor ind i ringen og hjalp ham. 
 Tenryu og Kitao besejrede Demolition (Crush og Smash) (med Mr. Fuji)
 WWF Intercontinental Championship: Big Boss Man (med André the Giant) besejrede Mr. Perfect (med Bobby Heenan) via diskvalifikation
 Trods sejren vandt Big Boss Man ikke titlen fra Mr. Perfect.
 Earthquake (med Jimmy Hart) besejrede Greg Valentine
 Legion of Doom (Hawk og Animal) besejrede Power and Glory (Paul Roma og Hercules) (med Slick)
 Virgil (med Roddy Piper) besejrede Ted DiBiase
 The Mountie (med Jimmy Hart) besejrede Tito Santana
 WWF Championship: Hulk Hogan besejrede Sgt. Slaughter (med General Adnan)

Wrestling
Wrestling i 1991
Sgt. Slaughter

Robert Remus, bedre kendt under ringnavnet Sgt. Slaughter, er en tidligere amerikansk wrestler. Fra slutningen af 1970'erne til starten af 1990'erne havde han succes i National Wrestling Alliance, American Wrestling Association og World Wrestling Federation. I 1991 vandt han sin eneste VM-titel i World Wrestling Federation ved at besejre Ultimate Warrior ved Royal Rumble. Han tabte titlen til Hulk Hogan ved WrestleMania VII to måneder senere. Indtil 2009 har han været ansat i World Wrestling Entertainment.

Eksterne henvisninger 

 

Wrestlere fra USA
Tjek fødselsår
Bukarest Universitet

Bukarest Universitet (rumænsk: Universitatea din Bucureşti) er et universitet beliggende i Rumæniens hovedstad, Bukarest. Universitetet blev grundlagt i 1864 efter dekret af Prins Alexandru. 

Det består i dag af 18 fakulteter og har 34.000 studerende.

Eksterne henvisninger 
 Bukarest Universitets hjemmeside

Etableret i 1864
Universiteter
Universitet
Uddannelse i Rumænien
Bjerndrup (Tønder Kommune)

Bjerndrup (tysk: Behrendorf) ligger i Sønderjylland og er en landsby langs Bjerndrupvej i Nørre Løgum Sogn. Landsbyen befinder sig i Tønder Kommune og tilhører Region Syddanmark. Den ligger 6 kilometer nordøst for Løgumkloster og har postnummeret 6240 Løgumkloster.

Fly-nødlanding under 2. verdenskrig

Ved landevejen Branderupvej ved Kisbækvej, 1 kilometer syd for Bjerndrup, står en mindesten for de 5 engelske flypiloter, som omkom da deres Vickers Wellington HE 170 bombefly forsøgte at nødlande natten mellem den 28. og 29. april 1943. Flyet landede fra nord, kurede på jorden 500 meter, ramte en kanal, tippede og brød i brand, 300 meter syd for hvor mindestenen nu står.

Flyet var en af de 226 Royal Air Force bombefly, som den nat udlagde miner (søminer) i Østersøen og danske farvande. 23 fly gik tabt under operationen, heraf styrtede 11 ned i dansk område (på land eller i havet). Flyet der landede ved Bjerndrup, var blevet beskudt af et tysk jagerfly som samme nat nedskød et andet engelsk bombefly, Wellington X HE395, der styrtede ned 500-600 meter syd for Over Jerstal.

Mindestenen ved Bjerndrup blev rejst i 2003, 60 år efter nødlandingen.

Også ved Øster Højst, 11 kilometer mod syd, skete et flystyrt under krigen, 24. februar 1944.

Navnet "Bjerndrup"
Navnet Bjerndrup findes som stednavn flere steder, jf. oversigten i artiklen Bjerndrup. Og Bjerndrup forekommer som et personnavn (efternavn).

Om betydningen af navnet Bjerndrup: Efterleddet -drup betyder en "udflytterbebyggelse". Dette efterled og andre med samme betydning (-torp, -trup, -rup og -rp) stammer fra Vikingetiden, jf. artiklen om stednavne. Forleddet Bjern- kan være afledt af "bjørn" (rovdyr) eller mandsnavnet (drengenavnet) "Bjørn". Bjerndrup er egentlig samme navn som Bjerrup.

Eksterne henvisninger 
 Slesvigske stednavne, et websted lavet af Hans Christophersen.
 Politikens Nudansk Ordbog med etymologi.
 Familiestyrelsens webside om personnavne 
 Webstedet "Allierede flyvere 1939-45" om Wellington X HE170, der nødlandede ved Bjerndrup i 1943. Webstedet er lavet af Anders Straarup.
 Webstedet "Airwar over Denmark" om "Wellington X HE170 tried to crash land near Bjerndrup", ved Søren C. Flensted.

Lokaliteter i Tønder Kommune
Deltone

En deltone er en enkel sinustone som sammen med andre deltoner giver en sammensat tone. Deltonernes forskellige styrke og frekvens giver den sammensatte tone sin klangfarve. Den deltone som har længst frekvens kaldes grundtonen og samtlige andre deltoner kaldes overtoner. Tonerne fra alle akustiske instrumenter er sammensatte og indeholder altså flere deltoner.

Harmoniske deltoner 
Tonen i menneskets stemme og i de fleste musikinstrumenter har deltoner hvis frekvenser er jævne multipler af første deltone, altså af grundtonen. En trombone som skal spille tonen A ved 110 Hz i stor oktav spiller i virkeligheden en kompleks tone som samtidigt indeholder 110, 220, 330, 440 Hz og så videre. Frekvenserne viser en serie som kaldes naturtoneserien eller den harmoniske deltonserie. Hvis den første deltone har frekvensen f, har deltone nummer n frekvensen n•f, hvilket giver serien f, 2f, 3f, 4f, 5f og så videre. Af disse ligger deltonerne f, 2f, 4f, 8f, 16f og så videre i oktavafstand.

Eksterne henvisninger 
 "Overtoner og undertoner"  af Jørgen Mortensen

Fonetik
Musikteori
Bodemuseum

Bodemuseum tilhører gruppen af museer på Museumsinsel i Berlin. Det ejes af Stiftung Preußischer Kulturbesitz.

Museet blev tegnet af Ernst von Ihne og blev indviet i 1904 som Kaiser-Friedrich-Museum, opkaldt efter Frederik den 3.. Museet ændrede navn i 1956 til ære for sin første kurator, Wilhelm von Bode. Museet præsenterer på 66 sale to samlinger; Skulpturensammlung und Museum für Byzantinische Kunst med 1.700 skulpturer og byzantinsk kunst samt Münzkabinett med 4.000 mønter og medaljer. I alt råder museet dog over en halv mio. mønter. 

Museet var lukket fra 1997 til 2006, mens det undergik en større renovering.

Eksterne henvisninger 

 Om museet på Berlin.de 

Museer i Berlin
Tyende

Tyende eller folkehold blev brugt som en fællesbetegnelse for de personer, der stod i et særligt ansættelsesforhold, typisk som underordnet i et landbrug eller en anden type husholdning. Som for eksempel en tjener. Det afgørende for denne type ansættelse var, at medhjælperen boede hos arbejdsgiveren og således var medlem af husholdningen. De fleste var ansat i landbrugshusholdninger som karle eller piger, men også mange havde job som tjenestepiger i byerne. Også kuske, kokkepiger og andre kunne være ansat som tyende, men forudsætningen var, at de boede hos principalen, dvs. arbejdsgiveren.

Tyendes arbejdsforhold og ansættelsesvilkår var traditionelt sædvaneretsligt reguleret, men Politiforordningen 25.3.1791 indførte faste regler for indgåelse og opsigelse af tjenestekontrakter og enkelte andre bestemmelser om kontraktens indhold samt indsatte politimesteren som dommer i kontraktspørgsmål mellem husbond og tyende. Tyendes tjenesteaftaler fulgte ikke de gængse kontraktretlige principper, men var præget af patriarkalske (husbondretslige) retsordninger.

Tyendeloven 
Tyendeloven af 10. maj 1854 var en reform af Politiforordningen. Her indførtes en lang række bestemmelser, der skulle bringe tjenestelovgivningen nærmere den gængse kontraktret. Først og fremmest skulle der være større ret til at indgå korte tjenesteaftaler og opsige kontrakten. Desuden blev der forbud mod korporlig afstraffelse af det voksne tyende (mandligt tyende over 18 år og kvindeligt tyende over 16 år).

Medhjælperloven 
Det blev medhjælperloven 6. maj 1921, der endeliggyldigt afskaffede de husbondretlige ordninger og indrettede tjenesteaftaler efter den moderne kontraktret.

Note

Litteratur 
 Anette Faye Jacobsen: Husbondret. Rettighedskulturer i Danmark 1750-1920. 2008.
 Henning Tjørnehøj: De tjente bønder, 1996, Video 628, VHS
 Rikke Lie Halberg og Bertha Rex Coley: Tyendet - det tjenende folks danmarkshistorie. Frydenlund 2020.

Se også 
 Tjenestefolk

 
Samfund
Økonomisk historie
Noël Coward

Noël Peirce Coward (født 16. december 1899 i Teddington, Greater London, død 26. marts 1973 i Blue Harbour på Jamaica) var en engelsk dramatiker, manuskriptforfatter, producent, skuespiller og sangskriver.

Han begyndte sin teaterkarriere allerede som tolvårig, da han spillede med i en juleforestilling. Det vakte hans interesse for faget, og han fortsatte som barneskuespiller. 

Cowards første store succes var The Young Idea i 1923. Derefter skrev og medvirkede han i flere teaterstykker, som også blev store successer både i Storbritannien og USA som Hay Fever (1925), Private Lives (1930, sammen med Gertrude Lawrence), Blithe Spirit og Design for living. 

Han skrev også flere filmmanuskripter, bl.a. den patriotiske In Which We Serve (1942) og den sentimentale Brief Encounter (1945). Han optrådte også som skuespiller i filmen Our man in Havanna (Vor mand i Havanna) i 1959.

Efter anden verdenskrig optrådte han på natklubber og kabareter, hvor han sang sine egne sange.

Eksterne henvisninger 
 

 

Dramatikere fra England
Skuespillere fra England
Sangskrivere fra Storbritannien
Manuskriptforfattere fra England